नछेन्दी नेई बरसांत ही। पानी केइयें दिनें दा नईं बरेआ हा। टामी-टामी बदली बरदी जन्दी ही, पर दिनें धुप्प ते रातीं तारे निकली औंदे हे। दक्खने दी बा जोरे दी झुल्ली उट्ठी ही। पर खड्डें-खडोलियें च हून बी हाड़ आए दे रौंह्दे हे। उच्चियां-नीमियां धारां, धारे ते नादय दे बश्कारै दे मदान सैल्ले होई गेदे हे। जंगलै च दूरै तगर मदानें च धारें दियें दौनें बक्खियें बूटे सैले ते लिश्कदे लबदे हे। धारें दियें टीसियें दे कण्डे-कण्डै लैन-डोरी लग्गे दे झुलदे बूटे कींगरैं पर नचदे भौरें साईं हुन्दे हे। उन्दे पर तांह-तुआंह उड्डरदे तोतें दियां रींगां सैल्तने दी होड़ जन ला करदियां हियां। तोतें दिया लाल चुंजां बूटें पर लाल छिट्टें जन पौन्दे लबदे हे। नालें दे कण्डै रंग-बरंगे फुल्ल फुल्ली उट्ठे दे हे। सनसन करदियां भौरें दियें मक्खियें इनें फुल्लैं चा अपने गितै किश रस किट्ठा करी लैते दा हा।